पाएं अपने शहर की ताज़ा ख़बरें और फ्री ई-पेपरडाउनलोड करें
गरीब या अति गरीब लोगों को वैक्सीन लगनी चाहिए लेकिन इस छूट का बेजा लाभ कुछ ऐसे लोग उठा रहे हैं जो समृद्ध हैं। स्वास्थ्य बीमा योजना में मुफ्त इलाज, पीडीएस राशन समेत दूसरी सरकारी योजनाओं का लाभ लेते ऐसे लोगों पर समय रहते कार्रवाई नहीं हुई। अब यही लोग अंत्योदय को पहले टीका लगाने की सरकारी की मंशा पर पलीता लगा रहे हैं। भास्कर अंत्योदय कार्डधारियों के टीकाकरण के खिलाफ नहीं है लेकिन हमारी पड़ताल में कुछ ऐसे लोग मिले जो संपन्न हैं लेकिन उन्होंने अंत्योदय कार्ड बनवाया हुआ है और अब वैक्सीन लगवा रहे हैं।
सार्वजनिक वितरण प्रणाली के तहत 4 लाख 19 हजार 657 कार्डधारी हैं। इसमें निराश्रित, अंत्योदय और गरीबी रेखा से नीचे जीवनयापन करने वाले लोगों की संख्या 3 लाख 58 हजार 734 है। इसमें कितने पात्र हैं और कितने अपात्र हैं। यह अबूझ पहेली है। जिले में 18 प्लस का वैक्सीनेशन शुरू होने के बाद प्रशासन ने निर्देशानुसार अंत्योदय कार्ड वालों को प्राथमिकता दी वैक्सीनेशन सेंटरों पर जब भास्कर ने जाकर पड़ताल की तो 18+ अंत्योदय कैटेगरी में वैक्सीन लगवाने वालों की कतार में संपन्न लोग खड़े दिखे। भास्कर ने लिस्ट लेकर पड़ताल की। हमने पहले दिन वार्ड क्रमांक 6 और 20 में कुछ नामों की पड़ताल की। अंत्योदय योजना का लाभ लेने वाला कोई सरकारी नौकरी में है तो कोई ट्रांसपोर्टर है। कुछ अंत्योदय लाभार्थी पक्के मकान में रहता है।
केस 1. वार्ड क्रमांक 06 में रहने वाली गायत्री सिंह ठाकुर पति देव सिंह ठाकुर के नाम से अंत्योदय कार्ड जारी हुआ है। भास्कर ने वार्ड में जाकर हितग्राही का पता ढूंढा और आसपास के लोगों से बात की। 5 डिसमिल में पक्का मकान बना हुआ है। घर के आंगन में कार खड़ी है। स्थानीय लोगों ने बताया कि परिवार के पास बड़े कमर्शियल वीकल हैं यानि परिवार ट्रांसपोर्ट के कारोबार से जुड़ा है।
केस 2. वार्ड क्र 6 में ही देव कुमारी डनसेना पति चैतराम डनसेना के घर पहुंचे। घर पर कोई नहीं मिला लेकिन आसपास के लोगों ने बताया कि चैतराम डनसेना होमगार्ड में तैनात है। सरकारी नौकरी में रहते हुए युवक को अंत्योदय योजना का लाभ दिया जा रहा है। पड़ोस में रहने वाले निजी संस्थान में मामूली नौकरी करने वाले से हमने पूछा तो उसने कहा, वैक्सीन नहीं लगी है, कार्ड नहीं है।
जांच के बाद कार्रवाई होगी
कलेक्टर साहब ने जांच के आदेश दिए हैं। अपात्र हितग्राहियों की जांच करना फूड और नगर निगम दोनों का जिम्मा है। किसी भी अपात्र को लाभ नहीं मिले। इसका ध्यान रखा जाएगा, जांच के बाद सभी पर कार्रवाई करेंगे।''
-आशुतोष पांडेय,निगम आयुक्त
हम नहीं बनाते हैं राशनकार्ड
राशनकार्ड के उपयोग को लेकर किसी तरह की शिकायत होने पर हम जांच करते हैं। हम कार्ड जारी नहीं करते। नगरीय निकाय से कार्ड जारी होते हैं हम केवल जरूरत के मुताबिक खाद्यान्न और योजना के तहत राशन बांटने का काम करते हैं।''
-जीपी राठिया, खाद्य अधिकारी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva zho_Hant eng_Latn